A BIZOTTSÁG HATÁROZATA
(2007. február 16.)
az ózonréteget lebontó anyagokról szóló 2037/2000/EK európai parlamenti és tanácsi rendelet értelmében a Görögországban 2006. június 1. és december 31. között kritikus alkalmazási célokra felhasználható metil-bromid-mennyiségek meghatározásáról
(az értesítés a C(2007) 448. számú dokumentummal történt)
(Csak a görög nyelvű szöveg hiteles)
(2007/129/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az ózonréteget lebontó anyagokról szóló, 2000. június 29-i 2037/2000/EK európai parlamenti és tanácsi rendeletre (1) és különösen annak 3. cikke (2) bekezdésének ii. pontjára,
mivel:
(1)
A 2037/2000/EK rendelet 3. cikke (2) bekezdése i. pontjának d) alpontja és 4. cikke (2) bekezdése i. pontjának d) alpontja tiltja a metil-bromid 2004. december 31. után történő gyártását, behozatalát és forgalomba hozatalát minden alkalmazási célra, kivéve többek között (2) a 3. cikk (2) bekezdésének ii. pontja szerinti kritikus alkalmazási célokat és a montreali jegyzőkönyvet aláíró felek IX/6. határozatában megállapított kritériumok, továbbá minden olyan vonatkozó feltétel szerinti kritikus alkalmazási célt, amelyekről a felek megállapodtak. A kritikus alkalmazási célokra engedélyezett eltérések célja korlátozott mentesség biztosítása annak érdekében, hogy rendelkezésre álljon egy rövid idő az alternatívák bevezetésére.
(2)
A IX/6. határozat megállapítja, hogy a metil-bromid csak akkor minősül „kritikusnak”, ha a kérelmező meghatározza, hogy a metil-bromidnak az adott alkalmazási célra való rendelkezésre nem állása jelentős piaci zavart okozna; és hogy nem áll a felhasználó rendelkezésére olyan műszakilag és gazdaságilag kivitelezhető alternatíva vagy helyettesítő anyag, amely környezet- és egészségvédelmi szempontból elfogadható, és amely megfelelő a termesztett növények és a bejelentett körülmények szempontjából. Ezenkívül a metil-bromid esetleges kritikus alkalmazási célú gyártása és felhasználása csak akkor engedélyezhető, ha minden műszakilag és gazdaságilag kivitelezhető lépést megtettek a kritikus alkalmazási célra felhasznált mennyiség és a kapcsolódó metil-bromid-kibocsátás minimalizálására. A kérelmezőnek bizonyítania kell azt is, hogy megfelelően törekszik alternatív és helyettesítő anyagok értékelésére, kereskedelmi bevezetésére és a nemzeti szabályozó hatóság jóváhagyásának elnyerésére; és hogy kutatási programok vannak folyamatban az alternatív anyagok kifejlesztésére és bevezetésére.
(3)
2006. január 18-án a Bizottsághoz kérelem érkezett Görögországtól összesen 113 081 kg metil-bromid kritikus alkalmazási célokra történő felhasználása iránt, a január 1-jétől december 31-ig tartó időszakra vonatkozóan.
(4)
A Bizottság a IX/6. határozatában és a 2037/2000/EK rendelet 3. cikke (2) bekezdésének ii. pontjában meghatározott kritériumokat alkalmazta a Görögországban 2006-ban kritikus alkalmazási célra engedélyezhető metil-bromid-mennyiség meghatározására. A Bizottság úgy találta, hogy bizonyos körülmények között megfelelő alternatívák álltak rendelkezésre, és hogy 46 771 kg metil-bromid használható fel 2006-ban a kritikus alkalmazási célok kielégítésére Görögországban. A kritikus alkalmazási célra vonatkozó kategóriák hasonlóak a montreali jegyzőkönyv aláíró feleinek tizenhetedik ülésén meghozott XVII/9. határozat A. táblázatában Görögország tekintetében meghatározottakhoz (3).
(5)
A 3. cikk (2) bekezdésének ii. pontja arra is kötelezi a Bizottságot, hogy határozza meg, mely felhasználók élhetnek a kritikus alkalmazási célok alóli mentességgel. Mivel a 17. cikk (2) bekezdése kötelezi a tagállamokat a metil-bromid alkalmazásában érintett személyzet minimális szakképzési követelményeinek meghatározására, és mivel a fertőtlenítés az egyetlen alkalmazási cél, a Bizottság megállapította, hogy kizárólag a metil-bromidos fertőtlenítést végző személyek azok a felhasználók, akik számára a tagállam javasolja és a Bizottság engedélyezi a metil-bromid kritikus alkalmazási célokra történő felhasználását. A fertőtlenítést végző személyek rendelkeznek a biztonságos alkalmazáshoz szükséges képesítéssel, inkább, mint például a gazdálkodók vagy malomtulajdonosok, akik általában nem rendelkeznek a metil-bromid alkalmazásához szükséges képesítéssel, de akiknek az ingatlanán az alkalmazás megtörténik. Ezeken túlmenően a tagállamok eljárásokat vezettek be azoknak a területükön működő, fertőtlenítést végző személyeknek a kijelölésére, akik számára engedélyezett a metil-bromid kritikus alkalmazási célokra történő felhasználása.
(6)
A 4. cikk (2) bekezdésének ii. pontja kimondja, hogy - tekintettel a 4. cikk (4) bekezdésére - a gyártókon és importőrökön kívül más vállalkozások számára tilos a metil-bromid forgalomba hozatala és felhasználása 2005. december 31-jét követően. A 4. cikk (4) bekezdése megállapítja, hogy a 4. cikk (2) bekezdése nem vonatkozik a szabályozott anyagok forgalomba hozatalára és felhasználására, ha azokat a 3. cikk (2) bekezdése szerint meghatározott felhasználók kritikus alkalmazásra irányuló engedélyezett kérelmeknek megfelelően használják.
Ezért a gyártókon és importőrökön kívül a Bizottság által 2006-ban bejegyzett, fertőtlenítést végző személyek is forgalomba hozhatnak metil-bromidot, és felhasználhatják azt a kritikus alkalmazási célokra 2005. december 31. után. A fertőtlenítést végző személyek legtöbbször az importőrt kérik fel a metil-bromid-behozatal és -ellátás elvégzésére.
(7)
A Bizottság által 2005-ben kritikus alkalmazási célokra bejegyzett, fertőtlenítést végző személyek a 2006. évre átvihetik a 2005-ben fel nem használt metil-bromidot (a továbbiakban: készlet). Az Európai Bizottság engedélyezési eljárásokat vezetett be azzal a céllal, hogy az ilyen metil-bromid-készleteket csökkentsék, mielőtt további metil-bromid importálására vagy gyártására kerülne sor 2006-ban a kritikus alkalmazásra irányuló engedélyezett kérelmek teljesítése érdekében. A IX/6. határozat megállapítja, hogy a metil-bromid kritikus alkalmazási célokra történő előállítása és felhasználása csak akkor engedélyezhető, ha nem áll rendelkezésre metil-bromid meglévő felhalmozott raktárkészletből vagy újrahasznosított készletből. A 3. cikk (2) bekezdésének ii. pontja megállapítja, hogy a metil-bromid gyártása és behozatala csak akkor engedélyezhető, ha a felek egyikétől sem áll rendelkezésre visszagyűjtött vagy regenerált metil-bromid. A IX/6. határozattal és a 3. cikk (2) bekezdésének ii. pontjával összhangban, illetve a Bizottságnak Görögország által szolgáltatott információk alapján metil-bromid-készletek nem állnak rendelkezésre kritikus alkalmazási célokra történő felhasználásra.
(8)
A Bizottság a 2006/350/EK bizottsági határozatban (4) a 2006. január 1. és december 31. közötti időszakra 1 607 587 kg metil-bromid-mennyiséget engedélyezett kritikus alkalmazási célokra történő felhasználásra a tagállamok 2005 júliusában benyújtott igénylése alapján. A határozatban a Görögország számára megállapított metil-bromid-mennyiség tekintettel van a 2006. június 1. és december 31. közötti időszakban kritikus alkalmazási célok kielégítéséhez szükséges mennyiségre.
(9)
Az ebben a határozatban előírt intézkedések összhangban vannak a 2037/2000/EK rendelet 18. cikkében létrehozott bizottság véleményével,
ELFOGADTA EZT A HATÁROZATOT:
1. cikk
Görögország számára engedélyezett 46 771 kg metil-bromid kritikus alkalmazási célokra történő felhasználása 2006. június 1. és december 31. között a mellékletben meghatározott mennyiségek és kategóriák tekintetében.
2. cikk
A Görögország által 2006 június 1. után kritikus alkalmazási célra rendelkezésre állóként bejelentett raktárkészletet le kell vonni a Görögország által kritikus alkalmazási célok kielégítésére behozható vagy gyártható mennyiségből.
3. cikk
Ezt a határozatot 2006. június 1-jétől2006. december 31-ig kell alkalmazni.
4. cikk
Ennek a határozatnak a Görög Köztársaság a címzettje.
Kelt Brüsszelben, 2007. február 16-án.